Title: ประกาศกระทรวงการพัฒนาสังคมและความมั่นคงของมนุษย์ เรื่อง คุณสมบัติของสมาชิก หลักเกณฑ์และเงื่อนไขในการรับสมาชิกของสมาคมฌาปนกิจสงเคราะห์

ประกาศกระทรวงการพัฒนาสังคมและความมั่นคงของมนุษย์

ประกาศกระทรวงการพัฒนาสังคมและความมั่นคงของมนุษย์
เรื่อง
คุณสมบัติของสมาชิก หลักเกณฑ์และเงื่อนไขในการรับสมาชิก
ของสมาคมฌาปนกิจสงเคราะห์

อาศัยอำนาจตามความในมาตรา ๗ มาตรา ๑๔
วรรคหนึ่ง แห่งพระราชบัญญัติการฌาปนกิจสงเคราะห์ พ.ศ. ๒๕๔๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ และมาตรา ๔๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงการพัฒนาสังคมและความมั่นคงของมนุษย์ออกประกาศไว้
ดังต่อไปนี้

ข้อ ๑  ประกาศนี้เรียกว่า ประกาศกระทรวงการพัฒนาสังคมและความมั่นคงของมนุษย์
เรื่อง คุณสมบัติของสมาชิก
หลักเกณฑ์และเงื่อนไขในการรับสมาชิกของสมาคมฌาปนกิจสงเคราะห์

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บุคคลผู้มีคุณสมบัติดังต่อไปนี้
เป็นผู้มีสิทธิสมัครเป็นสมาชิกสมาคมฌาปนกิจสงเคราะห์
(๑) เป็นผู้บรรลุนิติภาวะ
(๒) ไม่เป็นบุคคลล้มละลาย
หรือเป็นคนไร้ความสามารถ
(๓) มีสุขภาพสมบูรณ์แข็งแรง

ข้อ ๔  ให้ผู้สมัครยื่นใบสมัครต่อสมาคมฌาปนกิจสงเคราะห์ด้วยตนเองในวันทำการ
พร้อมทั้งเอกสารหลักฐาน ดังต่อไปนี้
(๑) สำเนาบัตรประจำตัวประชาชนหรือสำเนาบัตรประจำตัวเจ้าหน้าที่ของรัฐ
(๒) สำเนาทะเบียนบ้าน
(๓)
ใบรับรองแพทย์แผนปัจจุบันชั้นหนึ่งจากสถานพยาบาลของรัฐตามกฎหมายว่าด้วยสถานพยาบาล
(๔) หลักฐานอื่นตามที่สมาคมฌาปนกิจสงเคราะห์กำหนด
ความสมบูรณ์ของสมาชิกภาพของผู้สมัครตามวรรคหนึ่ง
ให้เป็นไปตามที่ข้อบังคับของสมาคมฌาปนกิจสงเคราะห์กำหนด

ข้อ ๕
เมื่อนายทะเบียนรับจดทะเบียนสมาคมฌาปนกิจสงเคราะห์ใด
ให้ถือว่าผู้เริ่มก่อการจัดตั้งสมาคมฌาปนกิจสงเคราะห์เป็นสมาชิกสมาคมฌาปนกิจสงเคราะห์

ข้อ ๖
ในกรณีที่มีปัญหาหรือข้อโต้แย้งเกี่ยวกับการปฏิบัติตามประกาศนี้ ให้ผู้อำนวยการสำนักงานกิจการสตรีและสถาบันครอบครัวเป็นผู้วินิจฉัยชี้ขาด

ประกาศ
ณ วันที่ ๒๗ ธันวาคม พ.ศ. ๒๕๔๕
อนุรักษ์  จุรีมาศ
รัฐมนตรีว่าการกระทรวงการพัฒนาสังคมและความมั่นคงของมนุษย์

ปริญสินีย์/ผู้จัดทำ
๒๐
กุมภาพันธ์ ๒๕๕๕

[๑] ราชกิจจานุเบกษา เล่ม ๑๒๐/ตอนพิเศษ
๓๑ ง/หน้า ๓/๑๓ มีนาคม ๒๕๔๖